b'\n_START_ARTICLE_\nMicronaci\xc3\xb3\n_START_PARAGRAPH_\nMicronaci\xc3\xb3 (tamb\xc3\xa9 dita cibernaci\xc3\xb3, pa\xc3\xads de fantasia o projecte de nou pa\xc3\xads) \xc3\xa9s una entitat que t\xc3\xa9 aparen\xc3\xa7a de naci\xc3\xb3 o estat independent, per\xc3\xb2 que en realitat nom\xc3\xa9s existeix en paper, a Internet o a la mentalitat dels seus creadors. Algunes micronacions han aconseguit estendre llurs operacions en el m\xc3\xb3n real, de manera que tenen bandera, moneda o servei postal propis. Es tracta d\'usar elements de les nacions i estats comunament acceptats en el m\xc3\xb3n real que puguin servir per a facilitar la credulitat de la gent, tant a l\'interior com a l\'exterior de les micronacions._NEWLINE_El terme micronaci\xc3\xb3 \xc3\xa9s un neologisme encunyat en els anys 90 per a descriure els milers de petites i no reconegudes entitats-estats que han aparegut al llarg de la d\xc3\xa8cada. El terme es fa servir retroactivament per a entitats no reconegudes, algunes creades en el segle XIX. En els darrers anys s\'ha usat el terme micropatrologia per a denominar l\'estudi de les micronacions, encara que no \xc3\xa9s una disciplina acad\xc3\xa8mica formal. Els afeccionats a les micronacions sovint es refereixen a les nacions-estat sobiranes reals com a macronacions.\n_START_SECTION_\nEvoluci\xc3\xb3 del micronacionalisme\n_START_PARAGRAPH_\nEl fenomen de les micronacionalitats est\xc3\xa0 \xc3\xadntimament lligat a l\'auge del concepte de la naci\xc3\xb3-estat del segle XIX, i les micronacions recognoscibles m\xc3\xa9s antigues daten d\'aquest per\xc3\xadode. Moltes foren fundades per aventurers exc\xc3\xa8ntrics o negociants especuladors, i fins i tot algunes van tenir \xc3\xa8xit. Entre elles hi ha les Illes Cocos (Keeling), governades per la fam\xc3\xadlia Clunies-Ross, i Sarawak, governada pels rajah blancs de la fam\xc3\xadlia Brooke. Ambdues eren feus independents i personals en tot llevat del nom, i van sobreviure fins ben entrat el segle XX._NEWLINE_Menys sort van tenir la Rep\xc3\xbablica Long (1819-1820), a l\'actual estat de Texas (EUA); la Rep\xc3\xbablica de l\'Estret Indi (1828-1835), que actualment \xc3\xa9s la ciutat de Pittsburgh (Nou Hampshire), el Regne de l\'Araucania i la Patag\xc3\xb2nia (1860-1862), al sud de Xile i l\'Argentina, i el Regne de Sedang (1888-1890), a la Indoxina francesa. La micronaci\xc3\xb3 m\xc3\xa9s antiga existent \xc3\xa9s el Regne de Redonda, fundat el 1865 en una illa deshabitada del Carib. No es va poder establir com a veritable pa\xc3\xads, per\xc3\xb2 ha sobreviscut fins a l\'actualitat com una fundaci\xc3\xb3 liter\xc3\xa0ria excepcional amb el seu propi rei i aristocr\xc3\xa0cia (tot i que no sense controv\xc3\xa8rsia, puix que hi ha almenys quatre pretendents al tron de Redonda)._NEWLINE_Martin Coles Harman, propietari de l\'illa brit\xc3\xa0nica de Lundy en les primeres d\xc3\xa8cades del segle XX, es va autoproclamar rei i encuny\xc3\xa0 segells i monedes privats d\'\xc3\xbas local. Encara que governava l\'illa com a feu virtual, mai no va reclamar la independ\xc3\xa8ncia al Regne Unit, de manera que Lundy \xc3\xa9s considerat com un dels precursors de les posteriors micronacions amb territori._NEWLINE_Durant els anys seixanta i setanta es fundaren moltes micronacions amb territori. La m\xc3\xa9s popular, Sealand, es cre\xc3\xa0 el 1967 en una plataforma de tir abandonada de la Segona Guerra Mundial al canal de la M\xc3\xa0nega, en aig\xc3\xbces internacionals, i ha sobreviscut fins al present. Altres han estat fundades sota principis llibertaris i proposaven projectes de construcci\xc3\xb3 d\'illes artificials, per\xc3\xb2 nom\xc3\xa9s tres han assolit un \xc3\xa8xit parcial en l\'objectiu._NEWLINE_La Rep\xc3\xbablica de l\'Illa de les Roses era una plataforma de 400 metres quadrats constru\xc3\xafda el 1968 en aig\xc3\xbces internacionals de la ciutat italiana de R\xc3\xadmini, a la mar Adri\xc3\xa0tica. Va imprimir segells i declar\xc3\xa0 l\'esperanto idioma oficial. Tanmateix, poc despr\xc3\xa9s de la seva formalitzaci\xc3\xb3, la marina de guerra italiana la va envair i destruir._NEWLINE_A finals dels anys seixanta Lester Hemingway, germ\xc3\xa0 de l\'escriptor Ernest Hemingway, es va involucrar en un projecte semblant, una petita plataforma de fusta en aig\xc3\xbces internacionals de la costa oest de Jamaica anomenada New Atlantis. El territori consistia en una petita barca de 8 x 30 peus, de la qual Hemingway era president i ciutad\xc3\xa0 honorari. Tanmateix, l\'estructura fou malmesa per les tempestes i acab\xc3\xa0 com a objecte de pillatge dels pescadors mexicans. El 1973 Hemingway va informar que havia abandonat New Atlantis per promocionar una nova plataforma vora les illes Bahames, anomenada "Terra del Mar"._NEWLINE_La Rep\xc3\xbablica de Minerva es va crear el 1972 com un nou projecte llibertari de pa\xc3\xads ideat per un home de negocis de Nevada, Michael Oliver. L\'equip d\'Oliver dirigia operacions de dragatge a les illes de Minerva, un banc situat al sud de les Fiji, a l\'oce\xc3\xa0 Pac\xc3\xadfic. Aconseguiren crear una petita illa artificial, per\xc3\xb2 nom\xc3\xa9s obtingu\xc3\xa9 un \xc3\xa8xit parcial en l\'assegurament del reconeixement internacional. Finalment, la ve\xc3\xafna Tonga envi\xc3\xa0 tropes a l\'illa i se l\'annexion\xc3\xa0._NEWLINE_L\'abril del 1977, el bibli\xc3\xb2fil Richard George Pitt Booth declar\xc3\xa0 regne independent la ciutat de Hay-on-Wye, i se\'n proclam\xc3\xa0 rei. Arran d\'aix\xc3\xb2, la ciutat ha desenvolupat un pr\xc3\xb2sper turisme basat en interessos literaris, i el "rei Richard" (el seu ceptre \xc3\xa9s una escombreta de bany reciclada) segueix repartint t\xc3\xadtols nobiliaris i honors a qualsevol que els pagui.\n_START_SECTION_\nMicronacions a Austr\xc3\xa0lia\n_START_PARAGRAPH_\nEl moviment de les micronacions era desproporcionadament freq\xc3\xbcent a les tres \xc3\xbaltimes d\xc3\xa8cades del segle XX a Austr\xc3\xa0lia. El Principat de la Prov\xc3\xadncia del Riu Hutt en fou la primera; es fund\xc3\xa0 el 1970 quan el pr\xc3\xadncep Leonard (Leonard George Casley) declar\xc3\xa0 independent la granja de la seva propietat despr\xc3\xa9s d\'una disputa per quotes de blat. El 1976 un exc\xc3\xa8ntric mon\xc3\xa0rquic brit\xc3\xa0nic anomenat Alex Brackstone proclam\xc3\xa0 la Prov\xc3\xadncia de Bumbunga en una propietat rural vora Snowtown (Austr\xc3\xa0lia), alhora que l\'immigrant alemany Robert Neumann cre\xc3\xa0 el 1978 l\'estat sobir\xc3\xa0 d\'Aeterna Lucina, en una masia a la costa septentrional de Nova Gal\xc2\xb7les del Sud,que despr\xc3\xa9s va reubicar en una propietat m\xc3\xa9s gran propera a Cooma. Aproximadament a la mateixa \xc3\xa8poca, un exc\xc3\xa8ntric activista antiimpostos anomenat John Charlton Rudge va fundar el Ducat d\'Avram, a l\'oest de Tasm\xc3\xa0nia. "Sa Toler\xc3\xa0ncia el Duc d\'Avram" fou escollit m\xc3\xa9s tard diputat al parlament de Tasm\xc3\xa0nia._NEWLINE_A Victoria una llarga disputa sobre danys per una inundaci\xc3\xb3 en granges va provocar el 1979 la creaci\xc3\xb3 per Tom Barnes de l\'estat independent de Rainbow Creek, al nord-est del pa\xc3\xads, i un conflicte per l\'execuci\xc3\xb3 d\'una hipoteca el 1993 va conduir George i Stephanie Muirhead de Rockhampton (Queensland) a segregar-se com a Principat de Marlborough._NEWLINE_L\'u de maig del 2003 Peter Gillies declar\xc3\xa0 la independ\xc3\xa8ncia de la seva granja de 76 hect\xc3\xa0rees al nord de Nova Gal\xc2\xb7les del Sud, com a Principat d\'Oceania Unida, despr\xc3\xa9s d\'una disputa no resolta de molts anys amb el consell municipal de Port Stephens sobre els plans de Gillies de construir una resid\xc3\xa8ncia privada a la propietat.\n_START_SECTION_\nImpacte d\'Internet\n_START_PARAGRAPH_\nEl micronacionalisme ha motivat tota mena d\'ide\xc3\xb2legs antisistema i va fomentarla perspectiva diferencial des de mitjans del 1990, quan la popularitat d\'Internet va permetre crear i promoure entitats similars als estats en un mitj\xc3\xa0 totalment electr\xc3\xb2nic, amb relativa facilitat. Com a resultat, el nombre de micronacions esclusivament online, fant\xc3\xa0stiques o basades en simulacions ha crescut espectacularment._NEWLINE_Les activitats d\'aquesta classe de micronacions es limiten exclusivament a tasques diplom\xc3\xa0tiques (inclosa la signatura de "tractats" i participaci\xc3\xb3 en f\xc3\xb2rums "supranacionals", com la Lliga de Micronacions i la Xarxa de Not\xc3\xadcies Internacional), la gesti\xc3\xb3 i funcionament d\'eleccions i parlament simulats, i participaci\xc3\xb3 en guerres simulades (sempre mitjan\xc3\xa7ant anuncis online, llistes de correu i blocs)._NEWLINE_Gran nombre de micronacions territorials a l\'antic estil, com Seborga, la Prov\xc3\xadncia del Riu Hutt o Sealand, mantenen p\xc3\xa0gines web que serveixen per a publicitar llurs reclamacions i vendre productes.\n_START_SECTION_\nExemples recents\n_START_PARAGRAPH_\nUn d\'ells \xc3\xa9s el de la micronaci\xc3\xb3 Regne Kreuzberg (K\xc3\xb6nigreich Kreuzberg), fundat el 2002 per Christel G\xc3\xb6ritz i el seu fill Rick a Zweibr\xc3\xbccken (Alemanya), en un terreny pr\xc3\xa8viament ocupat per una base militar dels EUA. Rick es proclam\xc3\xa0 rei, i la seva mare, Reina Mare. Eberhard Bayer, un fiscal de Zweibr\xc3\xbccken, declar\xc3\xa0 que no processaria els G\xc3\xb6ritz pel delicte d\'ab\xc3\xbas de t\xc3\xadtols perqu\xc3\xa8 el t\xc3\xadtol de rei havia estat abolit a Alemanya, i, per tant, no estava protegit._NEWLINE_Al nord de Saya de Malha Bank (oce\xc3\xa0 \xc3\x8dndic), lluny de les aig\xc3\xbces territorials de qualsevol estat, una estructura d\'acer fou ancorada a 11 metres de fond\xc3\xa0ria per a permetre la creaci\xc3\xb3 d\'una illa coral\xc2\xb7lina. Tanmateix, hom creu que el projecte tindr\xc3\xa0 el mateix futur que la Rep\xc3\xbablica de Minerva, enva\xc3\xafda per Tonga despr\xc3\xa9s de la seva declaraci\xc3\xb3 d\'independ\xc3\xa8ncia. Maurici ha reivindicat qualsevol illa que sorgeixi al banc. El personatge televisiu Danny Wallace tamb\xc3\xa9 va intentar crear una naci\xc3\xb3 anomenada Lovely al seu pis a l\'Est de Londres._NEWLINE_Les \xc3\xbaniques micronacions catalanes s\xc3\xb3n el Regne d\'Abracada i la rep\xc3\xbablica de Xelos. El Regne d\'Abracada est\xc3\xa0 situat al municipi de Figueres, a la Pla\xc3\xa7a de la M\xc3\xbasica. El 9 de novembre de 2015 va proclamar la seva independ\xc3\xa8ncia d\'Espanya reclamant com a propi un territori de 6 metres quadrats, dos arbres i un banc. Es tracta d\'una monarquia parlament\xc3\xa0ria, on el Rei, David I d\'Abracada, exerceix de Cap d\'Estat i m\xc3\xa0xima autoritat de regne. El govern actualment est\xc3\xa0 compost per el Primer Ministre i un sol ministre m\xc3\xa9s, amb les carteres d\'Interior, Exteriors i Defensa.\n_START_SECTION_\nEntreteniment personal o creacions eg\xc3\xb2latres\n_START_PARAGRAPH_\nS\xc3\xb3n les m\xc3\xa9s comunes i les m\xc3\xa9s nombroses, moltes vegades creades per adolescents barons. Existeixen per diversi\xc3\xb3, tenen pocs participants, s\xc3\xb3n ef\xc3\xadmeres, solen estar basades en internet i rara vegada sobreviuen al primer any. Tot i aix\xc3\xad, hi ha excepcions notables. Generalment, els seus gaireb\xc3\xa9 sempre arrogants fundadors o Caps d\'Estat usen t\xc3\xadtols estrafolaris, premis, honors i s\xc3\xadmbols her\xc3\xa0ldics derivats de la tradici\xc3\xb3 feudal europea. La seva principal activitat s\xc3\xb3n les guerres i la diplom\xc3\xa0cia amb altres micronacions i afirmar estar localitzades a continents imaginaris o a altres planetes. Alguns exemples els tenim en l\'Imperi Aeric\xc3\xa0  i Tars\xc3\xadcia, inventada per un adolescent que reclama ser un regne sota el mar.'